Document ID: 32004D0072

Απόφαση της Επιτροπής
της 5ης Δεκεμβρίου 2003
σχετικά με τη χρηματοδοτική συμμετοχή της Κοινότητας στην παγκόσμια διάσκεψη του ΔΓΕ για την ορθή μεταχείριση των ζώων το 2004
(2004/72/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 20,
Εκτιμώντας τα ακόλουθα:
(1) Σύμφωνα με την απόφαση 90/424/ΕΟΚ η Κοινότητα αναλαμβάνει ή ενισχύει τα κράτη μέλη ώστε να αναλαμβάνουν τις τεχνικές και επιστημονικές ενέργειες που είναι αναγκαίες για την ανάπτυξη της κοινοτικής νομοθεσίας στον κτηνιατρικό τομέα και για την ανάπτυξη προγραμμάτων εκπαίδευσης ή κατάρτισης στον κτηνιατρικό τομέα.
(2) Η διεθνής επιτροπή του διεθνούς γραφείου επιζωοτιών (ΔΓΕ) ενέκρινε στις 29 Μαΐου 2002 το ψήφισμα XIV, με το οποίο εντάσσει την ορθή μεταχείριση των ζώων στο πρόγραμμα εργασίας της για τα επόμενα πέντε χρόνια.
(3) Επιπλέον, η διεθνής επιτροπή του ΔΓΕ ενέκρινε στις 20 Μαΐου 2003 το ψήφισμα XXVI, στο οποίο συνιστά τη διοργάνωση παγκόσμιου συνεδρίου για την ορθή μεταχείριση των ζώων (παγκόσμια διάσκεψη του ΔΓΕ) το 2004 και την υποστήριξη της διοργάνωσης αυτής της διάσκεψης από τις χώρες μέλη του ΔΓΕ.
(4) Η ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με τη νομοθεσία τρίτων χωρών περί καλής διαβίωσης των ζώων εκτροφής και τις επιπτώσεις της για την ΕΕ(3) ("ανακοίνωση της Επιτροπής") προτείνει να συνεχίσουν η Επιτροπή και όλα τα κράτη μέλη να στηρίζουν πλήρως και να παρακολουθούν την πρωτοβουλία του ΔΓΕ.
(5) Το Συμβούλιο Γεωργίας εξέδωσε τον Δεκέμβριο του 2002 ειδικά συμπεράσματα για την καλή διαβίωση των ζώων σχετικά με την αμοιβαία συνδρομή σε θέματα ελέγχου και διεθνείς πτυχές(4). Στα εν λόγω συμπεράσματα το Συμβούλιο επικρότησε την ανακοίνωση της Επιτροπής. Αναγνώρισε επίσης ότι το ΔΓΕ είναι ο αρμόδιος φορέας για την ανάπτυξη διεθνών πρότυπων και κατευθυντηρίων γραμμών για την ορθή μεταχείριση των ζώων και ότι η Κοινότητα επιθυμεί να προωθήσει ενεργά την ανάπτυξη παγκόσμιων προτύπων και κατευθυντηρίων γραμμών για την ορθή μεταχείριση των ζώων.
(6) Η δημιουργία και η διάδοση από την Κοινότητα, τεχνικού και επιστημονικού υλικού που σχετίζεται με την παγκόσμια διάσκεψη του ΔΓΕ εντάσσεται στο πλαίσιο της περαιτέρω ανάπτυξης της κοινοτικής νομοθεσίας στον κτηνιατρικό τομέα και της εκπαίδευσης και κατάρτισης στον κτηνιατρικό τομέα.
(7) Πρέπει, συνεπώς, να δεσμευτούν οι χρηματοοικονομικοί πόροι που είναι αναγκαίοι για την κοινοτική συνδρομή στην παγκόσμια διάσκεψη του ΔΓΕ το 2004.
(8) Αυτή η χρηματοδοτική συνδρομή της Κοινότητας αναμένεται να χορηγηθεί, με την προϋπόθεση ότι θα διεξαχθεί κανονικά η διάσκεψη που έχει προγραμματιστεί.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΑΠΟΦΑΣΙΖΕΙ:
Άρθρο μόνο
Με την παρούσα απόφαση εγκρίνεται η ενέργεια δημοσίευσης και διάδοσης τεχνικού και επιστημονικού υλικού που σχετίζεται με τη διάσκεψη του ΔΓΕ για την ορθή μεταχείριση των ζώων το 2004, η οποία θα χρηματοδοτηθεί από τη γραμμή B 1 - 3 3 1 του προϋπολογισμού της Ευρωπαϊκής Ένωσης για το 2003, με ανώτατο ποσό ύψους 40000 ευρώ.
Βρυξέλλες, 5 Δεκεμβρίου 2003.

Labels: 4
15
5
6